นายกรัฐมนตรี ขอบคุณทหาร ร่วมบริจาคโลหิตและขอเร่งผลิตห้องผู้ป่วยแรงดันต่ำช่วย 3 จังหวัดชายแดนภาคใต้
นายกรัฐมนตรี ขอบคุณทหาร ร่วมบริจาคโลหิตและขอเร่งผลิตห้องผู้ป่วยแรงดันต่ำช่วย 3 จังหวัดชายแดนภาคใต้พลโท คงชีพ ตันตระวาณิชย์ โฆษกกระทรวงกลาโหม เปิดเผยว่า  พลเอก ชัยชาญ ช้างมงคล รัฐมนตรีช่วยว่าการกระทรวงกลาโหมและปลัดกระทรวงกลาโหมประชุมร่วมกับเหล่าทัพ ณ ศาลาว่าการกลาโหม เพื่อติดตามการดำเนินงานของกองทัพในการสนับสนุนกระทรวงสาธารณสุข ในการแก้ปัญหาโรคระบาด COVID. - 19 โดยรับทราบรายงานความร่วมมือของกำลังพลทหารจากทุกเหล่าทัพ ที่เข้าร่วมบริจาคโลหิตให้กับสภากาชาดไทยไปแล้วปริมาณกว่า 1 ล้านมิลลิลิตร และมีแผนหมุนเวียนกำลังพลทหารจากทุกเหล่าทัพทั่วประเทศ ทยอยบริจาคโลหิตต่อเนื่องกันไป เพื่อลดภาวะการขาดแคลนโลหิตสำหรับผู้ป่วยทั่วประเทศในภาวะการระบาดของโรคพร้อมกับรับทราบ ความคืบหน้าการจัดสร้างห้องแยกผู้ป่วยแรงดันต่ำ ( Mobile Isolated Room for Patient ) โดยความร่วมมือระหว่าง กรมแพทย์ทหารบก วิศวกรรมสถานแห่งประเทศไทย ในพระบรมราชูปถัมภ์ และบริษัท อิตาเลียนไทย จำกัด ( มหาชน ) ที่ร่วมกันออกแบบ พัฒนาและจัดสร้างขึ้น สนับสนุนโรงพยาบาลต่างๆ สำหรับแยกผู้ป่วยติดเชื้อทางเดินหายใจ ซึ่งอยู่ระหว่างเร่งการผลิตจำนวนเกือบ 200 ห้องรัฐมนตรีช่วยว่าการกระทรวงกลาโหม กล่าวว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้รับทราบการดำเนินงานของทุกเหล่าทัพและชื่นชมกำลังพลทุกนาย ที่เสียสละร่วมบริจาคโลหิตเพื่อต่อชีวิตพี่น้องประชาชนที่ป่วยเจ็บในยามวิกฤตภัยปัจจุบัน พร้อมทั้งขอบคุณในความร่วมมือที่แสดงถึงความเป็นหนึ่งเดียวกันของทั้ง 3 หน่วยงาน ที่ร่วมกันพัฒนาสร้างสรรค์ห้องแยกผู้ป่วยแรงดันต่ำสนับสนุนโรงพยาบาลต่างๆ โดยนายกรัฐมนตรีและรัฐมนตรีว่าการกระทรวงกลาโหม ขอให้เร่งผลิตและพิจารณาความเร่งด่วนสนับสนุนให้กับโรงพยาบาลในพื้นที่ 3 จังหวัดชายแดนภาคใต้ก่อน เพื่อรองรับการดูแลพี่น้องประชาชนในพื้นที่ ที่ประสบปัญหาการติดเชื้อมากขึ้นรัฐมนตรีช่วยว่าการกระทรวงกลาโหม ย้ำขอให้ทุกเหล่าทัพประสานและทำงานร่วมกันเป็นหนึ่งเดียว สนับสนุนกระทรวงสาธารณสุข รับมือกับการระบาดของโรคที่เกิดขึ้นทั่วประเทศเป็นวงกว้าง โดยเฉพาะการบริหารจัดการพื้นที่ซึ่งต้องการความร่วมมือ ความรับผิดชอบและความเข้าใจจากทุกคนในชุมชนอย่างมาก ตามมาตการต่างๆที่รัฐกำหนด เพื่อให้เราสามารถควบคุมและหยุดการแพร่ระบาดของโรคร้ายให้ได้ในที่สุด